Virallinen lehti nro C 050 , 22/02/1999 s. 0054



KIRJALLINEN KYSYMYS E-1602/98 esittäjä(t): Joaquín Sisó Cruellas (PPE) komissiolle (25. toukokuuta 1998) Aihe: Solariumkeskusten henkilökunnan ammattitaito Kuluttajajärjestö OCU on tutkinut 68 satunnaisesti valittua solariumkeskusta yhdeksässä Espanjan kaupungissa. Tutkimuksen johtopäätöksenä oli, että UVA-säteitä käyttävien solariumkeskusten vastuuhenkilöiden "ammattitaito oli erittäin alhainen" aikana, jolloin varoitetaan siitä, että kontrolloimattomat solariumkäynnit saattavat aiheuttaa korjaamattomia terveyshaittoja. Tutkimuksen mukaan näiden keskusten henkilökunnalla ei ole koulutusta, se tiedottaa huonosti eikä ota huomioon käyttäjien ihotyyppiä. Vain kuudessa 68 tutkitusta keskuksesta tiedotettiin tarkoituksenmukaisesti haitoista. Erityisen negatiivisena pidettiin sitä, että kymmenessä keskuksessa suositeltiin, että suojalaseja ei tulisi käyttää "niiden jättämien rajojen" vuoksi. Lisäksi OCU:n arvion mukaan solariumien mainonta on esimerkki "jokapäiväisistä stereotyypeistä", "johdattelevasta tiedottamisesta", "petollisesta mainonnasta" ja "uhkarohkeista käytännöistä". Haluaisin tietää: Onko EU:lla mitään keinoa suojella kuluttajaa niiltä monilta harhaanjohtavilta tiedoilta, joiden kohteeksi hän ja hänen terveytensä saattaa joutua solariumeissa? Onko EU:n lainsäädännössä säännelty UVA-laitteita ja niiden käyttöä rusketustarkoituksiin? Mikäli näin ei ole, katsooko komissio tarpeelliseksi ryhtyä tarvittaviin toimiin? Komission jäsenen Emma Boninonkomission puolesta antama vastaus (28. heinäkuuta 1998) Komissio on tietoinen niistä riskeistä, joita liittyy keinotekoisen ultraviolettisäteilyn (UV-säteilyn) kosmeettiseen käyttöön. Syöväntorjunnan toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 646/96/EY(1), ehdotettiin soveliaita tiedotuskampanjoita, jotta ihmiset saataisiin tietoisiksi niistä vaaroista, joita voi aiheutua ihon liiallisesta altistumisesta ultraviolettisäteilylle. Vuonna 1996 järjestetyn "Eurooppa syöpää vastaan"-viikon yhteydessä tuotiin esille Euroopan laajuisesti liiallisesta altistumisesta johtuva riski jakamalla aiheesta yli 25 miljoonaa tiedotetta jäsenvaltioissa. Lampuista, joista saadaan UV-säteilyä, on säädetty tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetussa neuvoston direktiivissä 73/23/ETY(2). Direktiivissä käsitellään myös tällaisista lampuista lähtevää säteilyä. Tällaisia laitteita koskevat erityisvaatimukset on määritelty standardissa EN 60335-2-27 (Sähkökäyttöisten koti- ja vastaavaan käyttöön tarkoitettujen laitteiden turvallisuus. Osa 2: Erityisvaatimukset kotitalous- ja vastaavaan käyttöön tarkoitetuille ultravioletti- ja infrapunasäteilyhoitolaitteille). Yhteisön lainsäädännössä ei kuitenkaan ole erityisiä säännöksiä siitä, miten palvelujen tarjoajat käyttävät näitä lamppuja. Yhteisön lainsäädännössä ei myöskään vaadita solarium-palveluja tarjoavia liikkeitä antamaan asiakkailleen tietoja terveysriskeistä. Jäsenvaltioiden on itse ryhdyttävä tarvittaviin toimenpiteisiin kuluttajien terveyden ja turvallisuuden suojelemiseksi. (1) EYVL L 95, 16.4.1996. (2) EYVL L 77, 26.3.1973.